ตลาดหุ้นเอเชียปรับตัวลดลงเช้านี้ หลังนักลงทุนวิตกเหตุโจมตีปารีส
ตลาดหุ้นเอเชียปรับตัวลดลงในช่วงเช้าวันนี้ เนื่องจากเหตุการณ์โจมตีกรุงปารีสซึ่งคร่าชีวิตประชาชนจำนวนมากเมื่อวันศุกร์ที่ผ่านมานั้น ได้กระตุ้นให้นักลงทุนถือครองสินทรัพย์ที่ปลอดภัย
16 พ.ย. 2558

ผู้สื่อข่าวรายงานว่า ตลาดหุ้นเอเชียปรับตัวลดลงในช่วงเช้าวันนี้ เนื่องจากเหตุการณ์โจมตีกรุงปารีสซึ่งคร่าชีวิตประชาชนจำนวนมากเมื่อวันศุกร์ที่ผ่านมานั้น ได้กระตุ้นให้นักลงทุนถือครองสินทรัพย์ที่ปลอดภัย
โดยดัชนี MSCI Asia Pacific ร่วงลง 0.6% แตะ 131.47 จุด เมื่อเวลาประมาณ 9.00 น.ตามเวลาโตเกียว
ส่วน ดัชนี NIKKEI 225 ตลาดหุ้นญี่ปุ่นเปิดวันนี้ที่ 19,263.96 จุด ลดลง 332.95 จุด, ดัชนี SSE Composite ตลาดหุ้นจีนเปิดวันนี้ที่ 3,522.46 จุด ลดลง 58.38 จุด, ดัชนี HSI ตลาดหุ้นฮ่องกงเปิดวันนี้ที่ 21,958.28 จุด ลดลง 437.86 จุด, ดัชนี TAIEX ตลาดหุ้นไต้หวันเปิดวันนี้ที่ 8,278.12 จุด ลดลง 51.38 จุด, ดัชนี KOSPI ตลาดหุ้นเกาหลีใต้เปิดวันนี้ที่ 1,945.68 จุด ลดลง 27.61 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,902.91 จุด ลดลง 22.77 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,651.31 จุด ลดลง 7.60 จุด
ทั้งนี้ เกิดเหตุผู้ก่อการร้ายโจมตีกรุงปารีสเมื่อวันศุกร์ที่ผ่านมา ทั้งในร้านอาหาร ร้านกาแฟ สถานที่จัดแสดงคอนเสิร์ต และสนามกีฬา โดยใช้ยุทธิวิธีต่างๆร่วมกัน ทั้งการยิง การระเบิดฆ่าตัวตาย และการจับตัวประกัน ซึ่งเหตุการณ์ดังกล่าวส่งผลให้มีผู้เสียชีวิตจำนวนมาก ขณะที่กลุ่ม IS ได้ออกมาอ้างความรับผิดชอบต่อเหตุการณ์โจมตีในครั้งนี้